钦定古今图书集成/明伦汇编/宫闱典/第089卷 > 长乐公主 下嫁长孙冲
## 钦定古今图书集成/明伦汇编/宫闱典/第089卷 > 长乐公主 下嫁长孙冲

按《唐书公主列传》：“长乐公主，下嫁长孙冲。帝以长孙
皇后所生，故敕有司装赍视长公主而倍之。”魏徵曰：
“昔汉明帝封诸王曰：‘朕子安得同先帝子乎？然则长
公主者，尊公主矣。制有等差，渠可越也’？帝以语后，后
曰：‘尝闻陛下厚礼征，而未知也。今闻其言，乃纳主于
义，社稷臣也。妾于陛下，夫妇之重，有所言，犹候颜色，
况臣下情隔礼殊，而敢犯严颜，陈忠言哉！愿许之，与
天下为公’。”帝大悦，因请赍帛四百匹，钱四十万，即征
家赐之。

按《旧唐书长孙无忌传》：“显庆四年，中书令许敬宗遣
人上封事，称监察御史李巢与无忌交通谋反。帝竟
不亲问无忌谋反所由，惟听敬宗诬构之说，遂去其
官，流黔州。其子秘书监、驸马都尉冲等并除名，流于
岭外。”